ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О БУЏЕТСКОМ СИСТЕМУ

Члан 1.

У Закону о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19, 72/19, 149/20, 118/21, 118/21-др. закон, 138/22 и 92/23), у члану 2. тачка 49а) мења се и гласи:

„49а) Евиденциони рачун је рачун корисника буџетских средстава у оквиру система извршења буџета Републике Србије, односно локалне власти, на коме се евидентирају извршени расходи и издаци, као и остварени приходи и примања тог корисника, за све трансакције преко рачуна извршења буџета Републике Србије, односно локалне власти, а који не учествује у платном промету;”.

После тачке 49а) додаје се тачка 49б), која гласи:

„49б) Евиденциони подрачун за уплату јавних прихода и примања је рачун који учествује у платном промету, а на који се уплаћују и евидентирају јавни приходи и примања;”.

Члан 2.

У члану 27д став 1. тачка 5) после речи: „које укључују и средњорочне приоритете јавних инвестиција” додају се запета и речи: „као и преглед најзначајнијих републичких капиталних пројеката, чији процењени трошкови износе преко 20.000.000 евра у динарској противвредности”.

У тачки 6) после речи: „и потенцијалних обавеза” додају се запета и речи: „укључујући фискалне ризике који се односе на елементарне непогоде”.

Члан 3.

У члану 27ж став 5. речи: „до 1. септембра” замењују се речима: „до 1. октобра”.

Став 6. мења се и гласи:

„Изузетно од ст. 4. и 5. овог члана, захтев за прекорачење може се поднети након 1. октобра текуће године, а најкасније до 31. јануара наредне године, уколико је прекорачење фискалног дефицита резултат примљених трансферних средстава од другог нивоа власти или примљене финансијске помоћи Европске уније након истека рока из става 5. овог члана.”.

У ставу 8. речи: „до 30. септембра” замењују се речима: „до 20. октобра”.

Члан 4.

У члану 31. став 1. тачка 1) подтач. (9) и (10) речи: „5. јул” замењују се речима: „15. јул”.

Члан 5.

У члану 35. став 2. тачка 7) тачка на крају замењује се тачком и запетом.

Додаје се тачка 8), која гласи:

„8) начин на који ће корисници у предлогу финансијског плана исказати расходе и издатке који се односе на заштиту и унапређење животне средине.ˮ.

Члан 6.

Члан 56а мења се и гласи:

„Члан 56а

Принудну наплату, у оквиру система консолидованог рачуна трезора, када је дужник корисник јавних средстава, спроводе Управа за трезор и Народна банка Србије.

Принудном наплатом не могу се теретити апропријације намењене за финансирање плата и пензија, за отплату дуга и датих гаранција и извршавање расхода и издатака из средстава донација, за финансирање учешћа Републике Србије, односно локалне власти у спровођењу финансијске помоћи Европске уније, апропријације које се финансирају из финансијске помоћи Европске уније када су иста дата на управљање Републици Србији, односно локалној власти, средства самодоприноса, приходи од приватизације, као и средства чије је извршење изузето законом, односно актом Владе.

Принудна наплата која се односи на корисника буџетских средстава, а у основ за принудну наплату је наведен рачун извршења буџета, може се спровести до износа 50% укупног обима средстава опредељеног том буџетском кориснику, односно тој врсти индиректних корисника буџетских средстава, на терет његових апропријација, а преко апропријације која је намењена за ову врсту расхода, чије ће се извршење обављати сукцесивно, према динамици извршења буџета (квоте).

Код директног корисника буџетских средстава, код кога је искоришћена укупна годишња апропријација за извршење принудне наплате, Управа за трезор, односно локални орган управе надлежан за финансије врши преусмеравање средстава умањењем друге одговарајуће апропријације за износ који треба извршити принудним путем.

Код индиректног корисника буџетских средстава, који плаћање врши преко система извршења буџета, код кога је искоришћена укупна годишња апропријација за извршење принудне наплате, директни корисник буџетских средстава, који је, у буџетском смислу, одговоран за тог индиректног корисника буџетских средстава умањује апропријацију намењену за ову врсту расхода у оквиру главе у буџету Републике Србије, односно локалне власти, која се односи на ту врсту индиректних корисника буџетских средстава, а повећава апропријацију намењену за ову врсту расхода конкретног индиректног корисника буџетских средстава на чији терет се извршава принудна наплата.

Ако нема довољно средстава на наведеним апропријацијама из става 5. овог члана у оквиру главе у буџету Републике Србије, односно локалне власти, која се односи на ту врсту индиректних корисника буџетских средстава, директни корисник буџетских средстава истог дана, а најкасније наредног радног дана од дана уноса основа за извршавање принудне наплате у систем извршења буџета, умањује другу апропријацију, која није изузета од принудне наплате, за износ за који треба извршити принудну наплату, у оквиру главе у буџету Републике Србије, односно локалне власти, која се односи на ту врсту индиректних корисника буџетских средстава, а повећава апропријацију намењену за исту врсту расхода индиректног корисника буџетских средстава на чији терет се извршава принудна наплата.

На начин из става 4. овог члана Управа за трезор, односно локални орган управе надлежан за финансије поступа и у случају када је укупна годишња апропријација за извршење принудне наплате опредељена директном кориснику буџетских средстава искоришћена, а тај корисник достави Управи за трезор, односно локалном органу управе надлежном за финансије предлог износа штете који је потребно платити по основу закљученог вансудског поравнања или извршног решења.

Локални орган управе надлежан за финансије одговоран је за обезбеђивање средстава за извршење принудне наплате.

Уколико је као дужник наведен носилац буџета локалне власти, принудна наплата се извршава на терет апропријација органа који има право располагања средствима буџета локалне власти.

Kод корисника јавних средстава који плаћања не врше преко система извршења буџета, принудна наплата се извршава на терет подрачуна ако нису изузети од блокаде.

Одредбе овог члана сходно се примењују на кориснике средстава организација за обавезно социјално осигурање.”.

Члан 7.

У члану 60. став 5. речи: „евиденциони рачун” замењују се речима: „евиденциони подрачун за уплату јавних прихода и примања”.

Члан 8.

У члану 61. после става 8. додају се нови ст. 9. и 10, који гласе:

„У случају да индиректни корисник буџетских средстава у току фискалне године оствари приходе и примања из свих извора финансирања, изузев из извора 01 - општи приходи и примања буџета, 13 - нераспоређени вишак прихода и примања из ранијих година, 15 - неутрошена средства донација, помоћи и трансфера из ранијих година и 17 - неутрошена средства трансфера од других нивоа власти, који нису планирани или су планирани у мањем износу у финансијском плану тог корисника, захтев из става 8. овог члана подноси преко надлежног директног корисника буџетских средстава који, уколико оцени да је захтев основан и оправдан, обједињен захтев подноси органу управе надлежном за финансије.

Директни корисник буџетских средстава може вршити прерасподелу средстава у оквиру исте главе и исте апропријације између индиректних корисника буџетских средстава, за које је одговоран у буџетском смислу, до нивоа прихода и примања планираних у оквиру главе законом, односно одлуком о буџету, из свих извора финансирања.”.

Досадашњи ст. 9 - 14. постају ст. 11 - 16.

Члан 9.

У члану 75а став 3. тачка 6) мења се и гласи:

„6) припрема предлог начина и програма стручног оспособљавања за вођење пословних књига, састављање и презентацију финансијских извештаја, у складу са МРС ЈС;”.

Додаје се став 9, који гласи:

„Комисија је дужна да Министарству најмање једном квартално доставља извештај о своме раду.”.

Члан 10.

У члану 79. после става 1. додаје се нови став 2, који гласи:

„Годишњи финансијски извештај о извршењу буџета Републике Србије из става 1. тачка 1) овог члана садржи и годишњи извештај о извршењу пројеката и програмских активности који се односе на заштиту и унапређење животне средине.ˮ.

Досадашњи ст. 2 - 4. постају ст. 3 - 5.

Члан 11.

У члану 82. после става 2. додаје се нови став 3, који гласи:

„У јединицама локалне самоуправе интерна ревизија се по правилу успоставља актом скупштине као самостална служба, којом руководи службеник кога распоређује председник општине, односно градоначелник, у складу са прописаним условима.”.

Досадашњи ст. 3 - 8. постају ст. 4 - 9.

После досадашњег става 9, који постаје став 10, додају се нови ст. 11. и 12, који гласе:

„Интерни ревизори имају право неограниченог приступа свим подацима потребним за спровођење ревизије, укључујући и поверљиве податке, с тим да је за приступ подацима са ознаком тајности потребан одговарајући сертификат, односно дозвола, у складу са прописима о тајности података.

Руководилац из става 2. овог члана одређује степен тајности примљеног извештаја о спроведеној појединачној ревизији у складу са посебним прописима.”.

У досадашњем ставу 10, који постаје став 13, речи: „из става 1. овог члана” замењују се речима: „из става 2. овог члана”.

Досадашњи став 11, који постаје став 14, мења се и гласи:

„Министар прописује заједничке критеријуме за организовање и извештавање о функционисању интерне ревизије, стандарде и методолошка упутства за њено поступање и извештавање и ближе уређује послове интерне ревизије у јавном сектору.”.

Члан 12.

У члану 83. став 2. после тачке 4) додаје се тачка 4а), која гласи:

„4а) вођење регистра успостављених интерних ревизија у јавном сектору, са подацима о начину успостављања, ангажованим интерним ревизорима и другим подацима о функционисању интерне ревизије;”.

У тачки 7) речи: „став 10. овог закона” замењују се речима: „став 13. овог закона”.

Додаје се став 6, који гласи:

„Министар ближе прописује облик, садржину и начин вођења регистара из става 2. тач. 4) и 4а) овог члана.”.

Члан 13.

У члану 101. тачка 1) подтачка (2) речи: ,,тромесечних и” бришу се.

Члан 14.

У члану 103. тачка 2) мења се и гласи:

,,2) ако не поштује одредбе чл. 27ж, 30, 36а став 3, чл. 37, 38, 40, 41. и члана 42. став 6. овог закона у поступку припреме и усвајања буџета;”.

У тачки 9) тачка на крају замењује се тачком и запетом.

Додају се тач. 10) - 12), које гласе:

„10) уколико не достави извештај о адекватности и функционисању система финансијског управљања и контроле у складу са чланом 81. став 5. овог закона;

11) уколико не успостави и не обезбеди услове за адекватно функционисање интерне ревизије у складу са чланом 82. став 2. овог закона, а на начин прописан подзаконским актом из члана 82. став. 14. овог закона;

12) не достави извештај о функционисању система интерне ревизије у складу са чланом 82. став 13. овог закона.”.

Члан 15.

У члану 104. став 1. запета и речи: „служба за буџетску инспекцију аутономне покрајине и служба за буџетску инспекцију јединице локалне самоуправеˮ бришу се.

Члан 16.

Члан 113. брише се.

Члан 17.

У члану 16. став 1. Закона о изменама и допунама Закона о буџетском систему („Службени гласник РС”, бр. 103/15, 72/19, 149/20 и 92/23), речи: „за 2025. годину” замењују се речима: „за 2027. годину”.

Члан 18.

У члану 18. став 1. Закона о изменама и допунама Закона о буџетском систему („Службени гласник РС”, бр. 138/22 и 92/23) речи: „за 2025. годину” замењују се речима: „за 2029. годину”.

У члану 19. став 1. тачка 1) алинеја друга речи: „и установе у области научно истраживачке делатностиˮ бришу се.

У тачки 3) после речи: „јавне агенције” додају се речи: „и установе у области научно истраживачке делатностиˮ.

У тачки 4) речи: „од 1. јануара 2025. године” замењују се речима: „од 1. јануара 2026. године”.

После става 1. додаје се нови став 2, који гласи:

„Ентитети из става 1. тач. 2), 3) и 4) овог члана дужни су да своје извештаје о пословању припремају и достављају на обрасцима, у року и на начин који прописује министар.ˮ.

Досадашњи став 2. постаје став 3.

Члан 19.

У члану 21. Закона о изменама и допунама Закона о буџетском систему („Службени гласник РС”, бр. 95/18, 72/19, 149/20, 118/21, 138/22 и 92/23), речи: „за 2025. годину” замењују се речима: „за 2027. годину”.

Члан 20.

У члану 43. став 2. Закона о изменама и допунама Закона о буџетском систему („Службени гласник РСˮ, бр. 73/10, 93/12, 142/14, 103/15, 99/16, 113/17, 72/19 и 92/23), речи: „за 2024. годинуˮ замењују се речима: „за 2025. годинуˮ.

Члан 21.

Јединице локалне самоуправе су у обавези да ускладе своје опште акте са одредбама члана 11. став 1. овог закона у року од годину дана од дана ступања на снагу овог закона.

Члан 22.

Овај закон ступа на снагу наредног дана од дана објављивања у „Службеном гласнику Републике Србијеˮ, осим одредаба чл. 6, 13. и 16. овог закона које ступају на снагу 1. јануара 2025. године.